## El Museu de les Ciències acosta al públic l’art i la ciència de l’astrofotografia amb la nova exposició ‘AstroCiutat. L’univers en imatges’

*** La Ciutat de les Arts i les Ciències celebra l’inici de la Setmana Internacional de l’Espai amb la conferència ‘Descobrint el cosmos. Iniciant a l’astrofotografia’, impartida per Jesús García Flores, i l’exposició de les fotografies guanyadores del concurs internacional ‘AstroCiutat’**

Les 10 fotografies guanyadores del concurs internacional ‘AstroCiutat. L’univers en imatges’ ja es poden contemplar al carrer Menor del Museu de les Ciències. Les espectaculars imatges, dedicades al cel profund, la Via Làctia, la Lluna, el Sol i circumpolars formen part de l’exposició que ha inaugurat la directora general de la Ciutat de les Arts i les Ciències, Ana Ortells, juntament amb els fotògrafs premiats.

Quasi 500 treballs, procedents del territori nacional i internacional, s’han presentat en la primera edició del concurs posat en marxa per la Ciutat de les Arts i les Ciències, que ha comptat amb el patrocini de FotoAstro González i Fotopro, a més de la col·laboració de l’Associació Valenciana d’Astronomia (AVA). El certamen forma part de la programació especial sobre l’espai per la qual la Ciutat de les Arts i les Ciències ha apostat enguany amb nous continguts dedicats al coneixement del cosmos i l’exploració astronàutica.

Ana Ortells ha destacat la participació en el concurs i ha qualificat d’“èxit” la primera edició d’una proposta “que vol promoure entre el públic visitant l’astrofotografia, que vincula l’art amb la ciència i la divulgació astronòmica”. Així mateix, ha agraït al jurat la seua labor “complicada, per l’alt nivell de les fotos”, el suport dels patrocinadors i la participació “amb quasi 500 treballs presentats, que ens animen a seguir avant i posar en marxa una segona edició”.

Després de la conferència del fotògraf Jesús García Flores, a la qual han assistit prop de 200 persones i a on ha explicat al públic assistent la tècnica per la qual l’astrofotografia descobrix estreles, nebuloses i galàxies llunyanes, s’han entregat els premis en l’Auditori Santiago Grisolía.

**Imatges premiades**

L’exposició ‘AstroCiutat’, de producció pròpia, es pot visitar al carrer Menor del Museu de les Ciències i és de lliure accés al públic. En la categoria Cel Profund, dedicada a captures d’elements de fora del nostre sistema solar, les imatges guanyadores mostren la galàxia del Remolí que es troba a 31 milions d’anys llum (primer premi), obra de Juanjo Coronat, i l’espectacular nebulosa Cap de Cavall (el segon premi) en una fotografia realitzada al Campillo (Huelva) per Jose María Delgado.

En la modalitat Circumpolars la fotografia de Daniel Viñé presa a Namíbia (hemisferi sud), a on les estreles giren entorn de l’estrela Polar austral, Sigma Octantis, ha sigut reconeguda amb el primer guardó, mentres que en segon lloc s’ha premiat una captura de l’ermita de Santa Quiteria de Tébar a Conca (hemisferi nord) amb un fons de rastre d’estreles que giren entorn de l’estrela Polar, Polaris, realitzada per David Valencia.

La Lluna també ha comptat amb la seua pròpia categoria. La fotografia de Rami Dibo, fotògraf procedent de Dubai, presa en el moment precís en el qual el satèl·lit natural de la Terra i la trajectòria d’un avió s’alineen, ha obtingut el primer premi, mentres que una lluna creixent des d’Alginet (València), realitzada per Alex Alemany, ha aconseguit el segon premi.

En la categoria Sol, una imatge de l’astre que permet vore amb detall la seua superfície i les prominències, obra de Pedro Miguel Alfaia, *Barcia Ré*, ha guanyat el primer premi, mentres que una fotografia de l’eixida del sol per l’avinguda del Port de València (un esdeveniment que es pot observar d’esta manera en ocasions comptades), firmada per Jorge Císcar, el segon guardó.

En la modalitat Via Làctia, les dos millors imatges que han capturat la majestuositat de la galàxia han sigut l’original enquadrament realitzat arran de terra per Jordi López a Ouarzazate (el Marroc), que ha aconseguit el primer premi, i la vista panoràmica de la galàxia en una bella composició sobre l’aqüeducte romà Peña Cortada a Calles (València), obra d’Alexandru Pastor, guanyador del segon premi en esta categoria.

**Premis**

Cada una de les cinc categories (Cel Profund, Circumpolars, Lluna, Sol i Via Làctia) ha comptat amb un primer i un segon premi valorats en 1.000 euros i 500 euros, respectivament, en material i accessoris per a la pràctica de l’astrofotografia, que han facilitat les empreses especialitzades FotoAstro González i Fotopro, patrocinadores del certamen, que s’ha realitzat amb la col·laboració de l’Associació Valenciana d’Astronomia (AVA). També s’inclouen dos entrades al Centre Astronòmic de l’Alt Túria -CAAT- pertanyent a AVA.

Fecha: 04/10/2024